Ńdɔ̄ Dávid a ngálóŋ émēn ndá édzə̂dzalá Dávid. A komozán ńgūmā vóm ású árə́ka Zambá, a lɔ́ŋɔ́ ébə̌m ású díé. 2Nyé nâ: “Mod m̀fə́ ā bə̄lə́ kig nâ a bəəgə árə́ka Zambá, səsalá fɔ́ɔ́ hə bəlevíta, amú Ńtondôbə a ngátɔ́b naa ḿbɔ̄ bə́ kad bəgə árə́ka Ǹtondôbə, bə́ bɔɔ esíé yā étē á ńnómó etɔá.” 3Ńdɔ̄ Dávid a ngákóan Ísraɛ̂l ásə̄ á Yērúzalɛm nə́ bə́ bɛd ai árə́ka Ǹtondôbə é vóm yā á ngāman komozan. 4A mǎn kóan bɔ́n bə́ Áron ai bəlevíta: 5ású bɔ́n bə́ Kehat: ǹdzóe Uriel ai bəbə́nyāŋ bóé ńtɛd ai məwóm mə́bɛ̄; 6ású bɔ́n bə́ Merari: ǹdzóe Asaya ai bəbə́nyāŋ, miǹtɛd míbɛ̄ ai məwóm mə́bɛ̄; 7ású bɔ́n bə́ Gershom ǹdzóe: Yoel ai bəbə́nyāŋ, ǹtɛd ai məwóm mə́lɛ́; 8ású bɔ́n bə́ Elitsafân: ǹdzóe Shemaya ai bəbə́nyāŋ, miǹtɛd míbɛ̄, 9ású bɔ́n bə́ Hébron: ǹdzóe Eliel ai bəbə́nyāŋ, məwóm mwom, 10ású bɔ́n bə́ Uziel: ǹdzóe Aminadav ai bəbə́nyāŋ, ǹtɛd ai awôm ai bə́bɛ̄. 11Ńdɔ̄ Dávid[10] a ngábanda bəfada Sadok bân Abiatar ai bəlevíta: Uriel, Asaya, Yoel, Shemaya, Eliel ai Aminadav. 12Ńdɔ a ngádzó ai bɔ́ nâ: “Mǐ nə bədzóē yā mə̄ndá mə́ bǒd bələ́víta; fúbúgan mínā bə́bēn, ai bəbə́nyāŋ báán, mǐ bɛd ai árə́ka Ǹtondôbə, Zambá Ísraɛ̂l, é vóm mə̄ ngákomozan ású díé.